Publication: Magyar Közlöny
Issue: MK-2004-199 (Year: 2004, Number: 199)
Era: 2004-2010
Section: A Legfelsõbb Bíróság elnökhelyettese a bíróságok szervezetérõl és igazgatásáról szóló 1997. évi LXVI. törvény
Paragraph Index: 1064

1. A Legfelsõbb Bíróság a Bf.I. 1226/1985. számú határozatában (BH 1986/0362.) tévesnek tartotta a cselekmény 1 rendbeli jelentõs értékre üzletszerûen és folytatólagosan elkövetett orgazdaság bûntettekénti értékelését. A vádlottak haszonszerzés végett folyamatosan, de más-más alkalommal több eladótól vásároltak fel árukat úgy, hogy tudatában voltak azok lopásból, illetve sikkasztásból eredõ voltával. Az egységes akaratelhatározás, a rövid idõköz és a többszöri ismétlõdés megállapítható ugyan, az azonos sértett sérelmére elkövetés azonban nem. Az orgazdaság járulékos jellegû bûncselekmény, amelynél nem kizárt a folytatólagosság akkor, ha az orgazda rendszeres haszonszerzés végett azonos személytõl vásárol bûncselekménybõl származó dolgokat. Ilyenkor az orgazdának nem kell ismernie azt a körülményt, hogy az alapbûncselekmény elkövetõje hány sértettet károsított meg, ebben az esetben ugyanis az alapcselekmény elkövetõjével való bûnkapcsolat helyettesíti a folytatólagos egység megállapításának hiányzó feltételét, az azonos sértett sérelmére történõ elkövetést. Ebbõl következõen, amikor az orgazda több személlyel (tolvajjal, sikkasztóval stb.) áll bûnkapcsolatban, a sértettek száma helyébe a bûnkapcsolatok száma lép be, így a cselekménysorozat nem a folytatólagosság keretében, hanem bûnhalmazatként értékelendõ.

Source: https://magyarkozlony.hu/hivatalos-lapok/14be63449a6b56b7c0f954b619e86838f55c8142/dokumentumok/c45a8cc36ce82c10ac224100a676a038f142b292/letoltes